Lisäys

Lisätään ETY:n ja Andorran sekakomitean päätös N:o 6/91 Euroopan yhteisöjen virallisen lehden suomenkieliseen vuoden 1994 erityispainokseen, alue 2, nide 14

ETY:n JA ANDORRAN SEKAKOMITEAN PÄÄTÖS N:o 6/91,

tehty 12 päivänä heinäkuuta 1991,

yhteisön ja Andorran välisen sopimuksen 15 artiklassa määrätyn keskinäisen avunannon soveltamista koskevista yksityiskohtaisista säännöistä

(91/471/ETY)

SEKAKOMITEA, joka

ottaa huomion Euroopan talousyhteisön ja Andorran ruhtinaskunnan kirjeenvaihtona tehdyn sopimuksen ja erityisesti sen 15 artiklan 2 kohdan,

sekä katsoo, että sopimuksen moitteeton täytäntöönpano edellyttää kyseisen sopimuksen määräysten täytäntöönpanosta vastaavien sopimuspuolten viranomaisten tiivistä yhteistyötä,

ON PÄÄTTÄNYT SEURAAVAA:

1 artikla

Tässä päätöksessä säädetään menettelystä, jota noudattaen sopimuksen määräysten täytäntöönpanosta vastaavat yhteisön ja Andorran hallintoviranomaiset tekevät yhteistyötä varmistaakseen määräysten noudattamisen.

2 artikla

Tätä päätöstä sovellettaessa tarkoitetaan

— ’määräyksillä’ kaikkia sopimuksen määräyksiä lukuun ottamatta sen 11 artiklan määräyksiä,

— ’pyynnön esittävällä viranomaisella’ jommankumman sopimuspuolen asianomaista viranomaista, joka esittää avunpyynnön,

— ’pyynnön vastaanottavalla viranomaisella’ jommankumman sopimuspuolen asianomaista viranomaista, joka vastaanottaa avunpyynnön.

3 artikla

Tässä päätöksessä säädetty avunantovelvoite ei koske sellaisten tietojen tai asiakirjojen toimittamista, jotka 1 artiklassa tarkoitetut hallintoviranomaiset ovat saaneet haltuunsa käyttäessään valtuuksiaan oikeusviranomaisten pyynnöstä.

Koska avun antaminen kuitenkin perustuu pyyntöön, mainittuja tietoja tai asiakirjoja toimitetaan vain silloin, kun oikeusviranomaisia on kuultu ja ne ovat antaneet suostumuksensa.

I OSASTO

PYYNNÖSTÄ ANNETTAVA APU

4 artikla

1. Pyynnön vastaanottava viranomainen toimittaa pyynnön esittävälle viranomaiselle sen pyynnöstä tiedot, jotka voivat auttaa sitä noudattamaan tämän päätöksen 1 artiklan säännöksiä.

2. Hankkiakseen pyydetyt tiedot pyynnön vastaanottava viranomainen tai hallintoviranomainen, jolle pyynnön vastaanottava viranomainen siirtää asian, toimii toimivaltansa rajoissa ikään kuin se työskentelisi omaan lukuunsa tai oman alueensa viranomaisen pyynnöstä.

5 artikla

Pyynnön vastaanottava viranomainen toimittaa pyynnön esittävälle viranomaiselle sen pyynnöstä kaikki viralliset lausunnot tai asiakirjat tai niiden oikeaksi todistetut jäljennökset, jotka sillä on hallussaan tai jotka se hankkii 4 artiklan 2 kohdan mukaisesti ja jotka koskevat määräysten soveltamisalaan kuuluvaa toimintaa.

6 artikla

1. Pyynnön vastaanottava viranomainen antaa pyynnön esittävän viranomaisen pyynnöstä ja alueellaan sovellettavien sääntöjen mukaisesti vastaanottajalle tiedoksi kaikki määräysten täytäntöönpanoa koskevat hallintoviranomaisten asiakirjat tai päätökset tai huolehtii niiden tiedoksiannosta.

2. Tiedoksiantopyynnössä on ilmoitettava tiedoksiannettavan asiakirjan tai päätöksen aihe, ja pyyntöön on liitettävä käännös sen alueen viralliselle kielelle tai yhdelle virallisista kielistä, jossa pyynnön vastaanottava viranomainen sijaitsee. Tämä ei vaikuta pyynnön vastaanottavan viranomaisen oikeuteen kieltäytyä toimittamasta käännöstä.

7 artikla

Pyynnön vastaanottava viranomainen valvoo pyynnön esittävän viranomaisen pyynnöstä erityisesti seuraavia seikkoja tai huolehtii niiden valvonnasta:

a) henkilöt, joita perustellusti epäillään määräysten rikkomisesta, ja erityisesti tällaisten henkilöiden liikkeet;

b) säilytyspaikat, joihin tuodaan tavaroita olosuhteissa, joiden voidaan perustellusti epäillä liittyvän määräysten vastaiseen toimintaan;

c) sellaisten tavaroiden liikkeet, joiden on ilmoitettu mahdollisesti liittyvän määräysten vastaiseen toimintaan;

d) kuljetusvälineet, joita perustellusti epäillään käytettävän määräysten vastaisessa toiminnassa.

8 artikla

Pyynnön vastaanottava viranomainen toimittaa pyynnön esittävän viranomaisen pyynnöstä kaikki tiedot, jotka sillä on hallussaan tai jotka se hankkii 4 artiklan 2 kohdan mukaisesti ja jotka koskevat suunnitteilla tai käynnissä olevaa toimintaa, jonka pyynnön esittävä viranomainen tietää tai uskoo rikkovan määräyksiä. Tällaiset tiedot toimitetaan kertomuksina tai muina asiakirjoina tai oikeaksi todistettuina jäljennöksinä tai niiden otteina.

9 artikla

1. Pyynnön vastaanottava viranomainen toteuttaa pyynnön esittävän viranomaisen pyynnöstä asianmukaiset tutkimukset, jotka koskevat toimintaa, jonka pyynnön esittävä viranomainen tietää tai uskoo rikkovan määräyksiä, tai huolehtii tällaisten tutkimusten toteuttamisesta.

Tutkimuksia toteuttaessaan pyynnön vastaanottava viranomainen tai hallintoviranomainen, jolle pyynnön vastaanottava viranomainen siirtää asian, toimii toimivaltansa rajoissa ikään kuin se työskentelisi omaan lukuunsa tai oman alueensa viranomaisen pyynnöstä.

Pyynnön vastaanottava viranomainen toimittaa tutkimusten tulokset pyynnön esittävälle viranomaiselle.

2. Pyynnön esittävän viranomaisen ja pyynnön vastaanottavan viranomaisen yhteisestä sopimuksesta pyynnön esittävän viranomaisen nimeämät virkamiehet voivat olla läsnä 1 kohdassa tarkoitetussa tutkimuksessa.

10 artikla

Pyynnön esittävän viranomaisen ja pyynnön vastaanottavan viranomaisen yhteisestä sopimuksesta pyynnön esittävän viranomaisen asianmukaisesti valtuuttamat virkamiehet voivat kyseisen viranomaisen määräämää menettelyä noudattaen kerätä tietoja 1 artiklassa tarkoitettujen hallintoviranomaisten toimitiloissa, jotka sijaitsevat pyynnön vastaanottavan viranomaisen alueella. Tietojen on liityttävä määräysten täytäntöönpanoon, ja niiden on oltava pyynnön esittävän viranomaisen tarvitsemia tietoja. Tiedot on hankittava asiakirjoista, joihin kyseisissä toimitiloissa työskentelevällä henkilöstöllä on pääsy. Virkamiehet voivat ottaa asiakirjoista jäljennöksiä.

II OSASTO

OMA-ALOITTEINEN AVUNANTO

11 artikla

Sopimuspuolten viranomaiset avustavat toisiaan 12 ja 13 artiklassa säädettyä menettelyä noudattaen ilman, että ne ovat ensin vastaanottaneet avunpyynnön.

12 artikla

Kun sopimuspuolen viranomaiset katsovat sen määräysten noudattamisen kannalta tarpeelliseksi, ne

a) suorittavat 7 artiklassa tarkoitettua erityistä valvontaa siinä määrin kuin se on mahdollista tai huolehtivat tällaisen valvonnan suorittamisesta,

b) toimittavat toisen sopimuspuolen viranomaisille kaikki hallussaan olevat tiedot, jotka koskevat toimintaa, jonka uskotaan rikkovan määräyksiä. Nämä tiedot toimitetaan kertomuksina tai muina asiakirjoina tai oikeaksi todistettuina jäljennöksinä tai niiden otteina.

13 artikla

Sopimuspuolten viranomaiset toimittavat viipymättä toisen sopimuspuolen viranomaisille kaikki hyödylliset tiedot toiminnasta, jonka ne tietävät tai uskovat rikkovan määräyksiä, erityisesti tiedot, jotka koskevat tällaisessa toiminnassa käytettäviä tavaroita tai uusia välineitä tai menetelmiä.

III OSASTO

LOPPUSÄÄNNÖKSET

14 artikla

1. Tämän päätöksen täytäntöönpanosta, pyyntöjen käsittelystä ja tietojenvaihdosta ovat vastuussa Andorran ruhtinaskunnan keskustulliviranomaiset ja komission asianomaiset yksiköt. Ne päättävät kaikista tarvittavista järjestelyistä ja toimenpiteistä.

2. Sopimuspuolet toimittavat toisilleen luettelon 1 artiklassa esitettyä tarkoitusta varten valituista viranomaisista. Näiden tietojen lisäksi toimitetaan luettelot yksiköistä, jotka vastaavat sopimuksen määräysten rikkomisen ehkäisemisestä ja havaitsemisesta. Luetteloita täydennetään tarvittaessa.

Tehostaakseen päätöksen vaikutuksia sopimuspuolet toteuttavat lisäksi asianmukaiset toimenpiteet, jotta asianomaiset yksiköt voivat luoda henkilötasolla yhteyksiä, joiden avulla voidaan todennäköisesti helpottaa tietojenvaihtoa ja pyyntöjen käsittelyä.

3. Sopimuspuolet ilmoittavat toisilleen tämän päätöksen täytäntöönpanemiseksi toteuttamistaan toimenpiteistä.

15 artikla

1. Tämä päätös ei velvoita sopimuspuolia antamaan toisilleen apua, jos tällainen apu saattaa vahingoittaa yleistä järjestystä, turvallisuutta tai muita sopimuspuolen keskeisiä etuja.

2. Kieltäytyminen avunannosta on aina perusteltava.

16 artikla

Tämän päätöksen mukaisesti toimitettavien asiakirjojen sijasta on mahdollista toimittaa tietotekniikan avulla tuotettuja, missä tahansa muodossa olevia tietoja, jotka on tarkoitettu samaan tarkoitukseen.

17 artikla

1. Kaikki tämän päätöksen nojalla missä muodossa tahansa annetut tiedot ovat luottamuksellisia. Ne kuuluvat salassapitovelvollisuuden piiriin, ja niille on taattava tiedot vastaanottaneen sopimuspuolen kansallisessa lainsäädännössä samanlaisille tiedoille säädetty suoja sekä yhteisön laitoksiin sovellettavissa vastaavissa säännöksissä säädetty suoja.

Erityisesti ensimmäisessä alakohdassa tarkoitettuja tietoja saa välittää pelkästään sopimuspuolten alueella oleville tai yhteisön toimielimissä toimiville henkilöille, joiden on päästävä käsiksi tietoihin tehtävänsä hoitaakseen. Kyseisiä tietoja saa käyttää pelkästään tässä päätöksessä säädettyihin tarkoituksiin, paitsi jos tiedot toimittanut viranomainen on erikseen antanut luvan tietojen käyttämiseen ja edellyttäen, että tiedot vastaanottavan viranomaisen alueella sovellettavissa säännöissä ei kielletä tietojen välittämistä tai käyttöä.

2. Edellä olevan 1 kohdan säännökset eivät estä käyttämästä tämän päätöksen nojalla saatuja tietoja oikeudenkäynnissä tai oikeudellisissa menettelyissä, joihin on ryhdytty määräysten rikkomisen vuoksi.

Tiedot toimittavan sopimuspuolen asianomaiselle viranomaiselle ilmoitetaan viipymättä, jos tietoja käytetään tällaisessa tilanteessa.

18 artikla

Sopimuspuolet eivät vaadi toisiltaan korvausta tämän päätöksen täytäntöönpanosta aiheutuneista kustannuksista lukuun ottamatta tarvittaessa asiantuntijoille maksettuja palkkioita.

19 artikla

Tämä päätös ei vaikuta rikosasioissa annettavaa keskinäistä oikeusapua koskevien sääntöjen soveltamiseen sopimuspuolten kesken.

20 artikla

Sekakomitea vastaa tämän sopimuksen hallinnoinnista.

21 artikla

Tämä päätös tulee voimaan 1 päivänä heinäkuuta 1991.